**Adam Werner** (s. 2. toukokuuta 1997 Mariestad, Ruotsi) on ruotsalainen jääkiekkomaalivahti, joka pelaa SM-liigajoukkue Turun Palloseurassa.

Ura
---

### Seuraura

#### Juniorivuodet

Werner on Mariestad BoIS HC:n kasvatti. Hän siirtyi 16-vuotiaana Färjestad BK:n J18-junioreihin kaudeksi 2013–2014, kun seuran maalivahtivalmentaja Erik Granqvist oli tarkkaillut Wernerin otteita ja houkutteli hänet organisaatioon. Wernerillä oli J18 Elitin läntisen divisioonan paras torjuntaprosentti (93,7%) ja päästettyjen maalien keskiarvo (1.53). Kaudella 2014–2015 hän toimi Färjestadin J20-junioreiden pääasiallisena vastuunkantajana. Werner puki kauden aikana myös kolmeen SHL- ja yhteen Mestarien liigan otteluun. Hän sai ensimmäiset ja kauden ainoaksi jääneet peliaikansa SHL:ssä 1. marraskuuta 2014 vieraissa Luleå HF:ää vastaan. Werner vaihdettiin Färjestadin maalinsuulle erotuomarin käskystä Justin Poggen tilalle ottelun kolmannessa erässä, kun Poggella oli ongelmia varusteidensa kanssa. Werner pelasi noin kolme minuuttia ilman tilastomerkintöjä, kunnes Pogge palasi takaisin joukkueen maalille.

Alkukauden 2015–2016 Werner pelasi pääasiassa Färjestadin J20-junioreissa. Hän pelasi myös yhteensä kolme ottelua lainalla Ruotsin kolmanneksi korkeimmalla sarjatasolla Hockeyettanissa Köping HC:n ja Forshaga IF:n joukkueissa. Marraskuun 2015 lopulla Färjestad lainasi Wernerin toistaiseksi voimassa olevalla sopimuksella Ruotsin toiseksi korkeimmalle sarjatasolle HockeyAllsvenskan-joukkue IF Björklöveniin. Hän puki siellä yhdeksään otteluun, mutta Werner jäi kuitenkin ilman peliaikaa. Hän palasi loppukaudella Färjestadiin, jossa Werner puki yhteen SHL-otteluun jääden ilman peliaikaa.

#### NHL-varaus ja ammattilaissopimus Färjestad BK:hon

Colorado Avalanche varasi Wernerin viidennellä kierroksella 131. pelaajana NHL:n varaustilaisuudessa 2016. Aiemmin huhtikuussa hän teki Färjestadin kanssa vuoden mittaisen SHL-sopimuksen. Muutamaa päivää myöhemmin seura lainasi Wernerin koko kauden 2016–2017 kattavalla sopimuksella Björklövenin Allsvenskan-joukkueeseen. Hän lähti kauteen joukkueen toisena maalivahtina Niklas Lundströmin aisaparina, kunnes joulukuussa 2016 Björklöven täydensi maalivahtiosastoaan Linus Fernströmillä, kun Werner oli Ruotsin mukana alle 20-vuotiaiden MM-kilpailuissa. Tammikuussa kolmikosta Lundström poistui joukkueen vahvuudesta. Werner pelasi lopulta suurimman osan Björklövenin otteluista ja sai tulokaskautensa aikana tililleen 25 runkosarjaottelua torjuen kaksi nollapeliä. Hän pelasi myös yhden playoff-ottelun Färjestadin J20-junioreissa.

Maaliskuussa 2017 Färjestad lainasi Wernerin Björklöveniin myös kaudeksi 2017–2018. Hän nousi joukkueen selkeäksi ykkösmaalivahdiksi ja pelasi 47 runkosarjaottelua. Werner sai peliaikaa yhteensä 2794 minuuttia, mikä oli eniten koko Allsvenskanissa. Hän torjui pelaamissaan otteluissa 26 voittoa. Werner pelasi myös viisi SHL:n nousukarsintasarjan ottelua. Allsvenskan-kauden jälkeen, maaliskuussa 2018 hän siirtyi amatööritry-out -sopimuksella AHL-joukkue San Antonio Rampageen. Werner pelasi siellä neljä runkosarjaottelua.

Kauden 2018–2019 Werner aloitti niin ikään Färjestadin SHL-joukkueen kakkosmaalivahtina Markus Svenssonille. Hän pelasi ensimmäisen SHL-ottelunsa aloittavana maalivahtina 11. lokakuuta 2018 vieraissa Mora IK:ta vastaan, kun Svensson oli loukkaantuneena. Werner torjui Färjestadin 3–4-jatkoaikatappioon päättyneessä ottelussa 30 kertaa ja hän päästi kolme maalia. SHL-uransa ensimmäisen nollapelin Werner torjui 27. lokakuuta 2019 vieraissa Brynäs IF:ää vastaan. Hän torjui Färjestadin 0–6-voittoon päättyneessä ottelussa 29 kertaa. Werner pelasi tulokaskautensa aikana lopulta 26 runkosarjaottelua torjuen kolme nollapeliä. Hän aloitti pudotuspelit Färjestadin ykkösmaalivahtina, mutta kahden ottelun jälkeen Werner toimi kuitenkin kauden loppuun Svenssonin kakkosmaalivahtina.

#### NHL-tulokassopimus Colorado Avalancheen

Toukokuussa 2019 Werner teki kaksivuotisen NHL-tulokassopimuksen Colorado Avalanchen kanssa. Syksyn harjoitusleirin päätteeksi seura lähetti hänet AHL-joukkue Colorado Eaglesin vahvuuteen. Marraskuussa Avalanche kutsui hänet NHL-vahvuuteensa, kun Philipp Grubauer loukkaantui. Werner teki NHL-debyyttinsä kolmannessa pukemassaan ottelussa 12. marraskuuta 2019 vieraissa Winnipeg Jetsia vastaan. Hänet vaihdettiin Avalanchen maalinsuulle, kun Pavel Francouz ehti pelata vain 31 sekuntia, kunnes hän loukkaantui. Werner torjui Jetsille 0–4-voiton. Hän torjui ottelussa 40 kertaa ja Werneristä tuli NHL-historian yhdeksäs maalivahti kauden 1955–1956 jälkeen, joka on torjunut NHL-debyytissään 40 kertaa. Hänestä tuli myös Quebec Nordiquesin/Colorado Avalanchen seurahistorian ensimmäinen maalivahti, joka torjui voiton NHL-debyytissään aloitettuaan ottelun kakkosmaalivahtina. Werner valittiin ottelun ykköstähdeksi. Hänelle ei kuitenkaan merkitty virallisesti nollapeliä, koska Werner ei ollut aloittava maalivahti.

Werner pelasi ensimmäisen NHL-ottelunsa aloittavana maalivahtina debyytistään seuraavassa ottelussa 14. marraskuuta 2019 vieraissa Edmonton Oilersia vastaan. Koska Avalanchelta oli loukkaantumisten vuoksi sivussa sekä Philipp Grubauer että Pavel Francouz, joukkueen kakkosmaalivahdiksi nostettiin Antoine Bibeau. Werner torjui ottelussa 18 kertaa ja päästi viisi maalia, kunnes hänet vaihdettiin Avalanchen maalilta ajassa 28.32, kun Connor McDavid vei kypärätempullaan Oilersin 5–1-johtoon. Avalanche hävisi ottelun lopulta lukemin 6–2. Connor McDavid pääsi tehopisteille Oilersin jokaisessa maalissa ja teki ottelussa tehot 3+3=6. Viisi päivää myöhemmin Werner lähetettiin takaisin Colorado Eaglesin AHL-joukkueeseen. Hän pelasi AHL:ssä tulokaskautensa 2019–2020 aikana 31 runkosarjaottelua torjuen kaksi nollapeliä. Werner jakoi joukkueen torjuntavastuun varsin tasaisesti Hunter Miskan kanssa.

### Siirtyminen Suomeen

Kaudeksi 2024–2025 Werner siirtyi 1+1-vuotisella sopimuksella SM-liigajoukkue Turun Palloseuraan.

### Maajoukkueura

Werner edusti Ruotsia alle 20-vuotiaiden MM-kilpailuissa vuonna 2017, jolloin hän toimi joukkueensa kolmosmaalivahtina, eikä pukenut yhteenkään otteluun. Werner toimi Ruotsin kolmosmaalivahtina myös alle 18-vuotiaiden MM-kilpailuissa vuonna 2015, jolloin hän ei myöskään mahtunut kertaakaan joukkueensa kokoonpanoon. Werner pelasi myös alle 18-vuotiaiden Ivan Hlinkan muistoturnauksessa vuosina 2013 ja 2014. Yhteensä hän on pelannut viisi nuorten ja 20 poikien maaottelua.

Tilastot
--------

|   |   | Runkosarja |   | Pudotuspelit |   |
| --- | --- | --- | --- | --- | --- |
| Kausi | Joukkue | Liiga | O | V | H | T | MIN | PM | NP | PMK | TP% | O | V | H | MIN | PM | NP | PMK | TP% |
| 2013–2014 | Färjestad BK | SuperElit | 9 | 6 | 3 | 0 | 527 | 26 | 1 | 2.96 | 89,4 | – | – | – | – | – | – | – | – |
| 2014–2015 | Färjestad BK | SuperElit | 28 | 15 | 13 | 0 | 1692 | 85 | 2 | 3.01 | 90,6 | 6 | 3 | 3 | 357 | 20 | 0 | 3.36 | 89,9 |
|  | Färjestad BK | SHL | 1 | 0 | 0 | 0 | 3 | 0 | 0 | 0.00 | 100 | – | – | – | – | – | – | – | – |
| 2015–2016 | Färjestad BK | SuperElit | 30 | 20 | 10 | 0 | 1783 | 74 | 3 | 2.49 | 91,6 | 5 | 2 | 3 | 316 | 13 | 1 | 2.55 | 92,4 |
|  | Köping HC | Ruotsi I | 1 | 0 | 1 | 0 | 65 | 2 | 0 | 1.85 | 94,4 | – | – | – | – | – | – | – | – |
|  | Forshaga IF | Ruotsi I | 2 | 1 | 1 | 0 | 119 | 5 | 0 | 2.53 | 91,4 | – | – | – | – | – | – | – | – |
| 2016–2017 | Färjestad BK | SuperElit | – | – | – | – | – | – | – | – | – | 1 | 0 | 1 | 58 | 3 | 0 | 3.08 | 90,9 |
|  | IF Björklöven | Allsvenskan | 25 | 12 | 13 | 0 | 1471 | 73 | 2 | 2.98 | 89,2 | – | – | – | – | – | – | – | – |
| 2017–2018 | IF Björklöven | Allsvenskan | 47 | 26 | 21 | 0 | 2794 | 109 | 3 | 2.34 | 91,5 | – | – | – | – | – | – | – | – |
|  | San Antonio Rampage | AHL | 4 | 2 | 1 | 0 | 215 | 12 | 0 | 3.35 | 88,0 | – | – | – | – | – | – | – | – |
| 2018–2019 | Färjestad BK | SHL | 26 | 15 | 6 | 3 | 1485 | 50 | 3 | 2.92 | 92,6 | 2 | 0 | 1 | 78 | 2 | 0 | 1.54 | 91,7 |

Lähteet
-------

* Adam Werner The Internet Hockey Databasessa (englanniksi)
* Adam Werner Eurohockey-sivustolla (englanniksi)
* Adam Werner *Elite Prospects*. Everysport Media Group AB.  (englanniksi)

### Viitteet

1. 1 2 3 4 5  Adam Werner *Elite Prospects*. Everysport Media Group AB.  (englanniksi)
2. ↑  Goff, Kevin: Reviewing the 2016 Colorado Avalanche Draft Class *thehockeywriters.com*.  25.6.2016. The Hockey Writers. Viitattu 17.6.2020. (englanniksi)
3. 1 2 3 4 5 6 7  Adam Werner Eurohockey-sivustolla (englanniksi)
4. ↑  Josefsson, Tobias: Näkyväs hattrick gav Luleå två poäng *SHL.se*.  1.11.2014. SHL AB. Viitattu 17.6.2020. (ruotsiksi)
5. ↑  Bäckström, Hans-Göran: Adam Werner debuterade "på riktigt" *farjestadbk.se*.  4.10.2018. Färjestads Bollklubb Fastighets AB. Viitattu 17.6.2020. (ruotsiksi)
6. ↑  Kassman, Mikael: Björklöven lånar målvakt från Färjestad *bjorkloven.com*.  30.11.2015. Björklöven AB. Viitattu 17.6.2020. (ruotsiksi)
7. ↑  Färjestad BK Twitterissä *twitter.com*.  15.4.2016. Färjestads Bollklubb Fastighets AB. Viitattu 17.6.2020. (ruotsiksi)
8. ↑  Kassman, Mikael: Werner klar för Björklöven *bjorkloven.com*.  19.4.2016. Björklöven AB. Viitattu 17.6.2020. (ruotsiksi)
9. ↑  Kassman, Mikael: Lundström lämnar Björklöven *bjorkloven.com*.  9.1.2017. Björklöven AB. Viitattu 17.6.2020. (ruotsiksi)
10. ↑  Kassman, Mikael: Målvakt klar för Björklöven *bjorkloven.com*.  22.3.2017. Björklöven AB. Viitattu 17.6.2020. (ruotsiksi)
11. ↑  Statistics HockeyAllsvenskan 2017-2018 *Eurohockey.com*. European Ice Hockey Online AB & eSports.cz s.r.o. Viitattu 17.6.2020. (englanniksi)
12. ↑  San Antonio Rampage Twitterissä *twitter.com*.  26.3.2018. San Antonio Rampage. Viitattu 17.6.2020. (englanniksi)
13. ↑  Krantz, Daniel: Tredje raka hemmasegern - Haga Moras hjälte *SHL.se*.  11.10.2018. SHL AB. Viitattu 17.6.2020. (ruotsiksi)
14. ↑  Bergh, Martin: Brutalt skickligt Färjestad mosade Brynäs *SHL.se*.  27.10.2018. SHL AB. Viitattu 17.6.2020. (ruotsiksi)
15. ↑  Avalanche Signs Adam Werner *nhl.com/avalanche*.  13.5.2019. Colorado Avalanche. Viitattu 17.6.2020. (englanniksi)
16. ↑  Avalanche Reassigns Eight Players *nhl.com/avalanche*.  22.9.2019. Colorado Avalanche. Viitattu 17.6.2020. (englanniksi)
17. ↑  Grubauer day to day for Avalanche with lower-body injury *NHL.com*.  7.11.2019. National Hockey League. Viitattu 17.6.2020. (englanniksi)
18. ↑  Jalonen, Pekka: Patrik Lainekin hämmästyi: kakkosmaalivahtina mies katsomosta, tuntematon ruotsalainen piti nollan NHL-debyytissään *iltalehti.fi*.  13.11.2019. Alma Media Suomi Oy. Viitattu 17.6.2020.
19. ↑  Miettinen, Miska: Jets-tykin rymistelyllä ristiriitaiset seuraukset: NHL:ssä hirvittävän näköisellä tavalla loukkaantunut pelaaja sivuun, debytantti teki heti mieletöntä historiaa *suomikiekko.com*.  13.11.2019. Nordic Sport Media. Viitattu 17.6.2020.
20. ↑  Knabenbauer, Ron: Werner Produces Rare Feats in NHL Debut *nhl.com/avalanche*.  13.11.2019. WINNIPEG, Manitoba:  Colorado Avalanche. Viitattu 17.6.2020. (englanniksi)
21. ↑  Colorado Avalanche - Winnipeg Jets - November 12th, 2019 *NHL.com*.  12.11.2019. National Hockey League. Viitattu 17.6.2020. (englanniksi)
22. ↑  Tuomala, Toni: Coloradon kumpikin NHL-vahti on loukkaantunut – tällaisella tandemilla joukkue pelaa nyt *suomikiekko.com*.  14.11.2019. Nordic Sport Media. Viitattu 17.6.2020.
23. ↑  Colorado Avalanche - Edmonton Oilers - November 14th, 2019 *NHL.com*.  14.11.2019. National Hockey League. Viitattu 17.6.2020. (englanniksi)
24. ↑  Goaltender Adam Werner Returns to Eagles, Greer Recalled *coloradoeagles.com*.  19.11.2019. LOVELAND, CO.:  Colorado Eagles. Viitattu 17.6.2020. (englanniksi)